รมว.ทส.นำทีมสร้างพื้นที่สีเขียวเมืองนนท์ ลดฝุ่น PM 2.5 ระยะยาว ตั้งเป้าหมายเพิ่มพื้นที่สีเขียวให้ได้ 55% ของพื้นที่ประเทศ
วันนี้ (15 ก.พ. 2563) นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (ทส.) พร้อมข้าราชการ ประชาชน ร่วมปลูกต้นไม้ในโครงการเพิ่มพื้นที่สีเขียวเพื่อลดมลพิษจากฝุ่นละออง 101,010 ต้น นนทบุรี ณ บริเวณลานพระบรมราชานุสาวรีย์ รัชกาลที่ 5 หน้าศาลากลางจังหวัดนนทบุรี        นายวราวุธ กล่าวว่า จังหวัดนนทบุรีเป็นพื้นที่หนึ่ง ที่ได้รับผลกระทบจากปัญหาฝุ่นละอองขนาดเล็ก หรือ PM2.5 ในช่วงที่ประเทศไทยมีสภาพความกดอากาศสูงหรือมีอากาศเย็นในเดือนมกราคมถึงเดือนกุมภาพันธ์เช่นเดียวกับกรุงเทพมหานคร โดยออกมาตรการตรวจควันดำจากยานพาหนะที่ทำให้เกิดมลพิษ ตรวจสอบโรงงานอุตสาหกรรม ห้ามการเผาในที่โล่งแจ้ง ควบคุมการก่อสร้าง ตลอดจนการเพิ่มพื้นที่สีเขียวเพื่อลดมลพิษจากฝุ่นละออง ภายใต้โครงการเพิ่มพื้นที่สีเขียวเพื่อลดมลพิษจากฝุ่นละออง (101,010 ต้น นนทบุรี)        นายวราวุธ กล่าวอีกว่า จังหวัดนนนทบุรี ได้บูรณาการส่วนราชการ รัฐวิสาหกิจ องค์กรปกครองส่วนท้องถิ่น ตลอดจนภาคเอกชน ร่วมใจกันปลูกต้นไม้ในพื้นที่หน่วยงานภาครัฐ ภาคเอกชน สถานที่ราชการ รัฐวิสาหกิจ สถานศึกษา โรงพยาบาล ที่สาธารณะ ศาสนสถานและอาคารบ้านเรือน เพื่อช่วยลดผลกระทบฝุ่น PM2.5 สร้างพื้นที่สีเขียวให้กับจังหวัดนนทบุรี สอดคล้องกับโยบายของรัฐบาลที่มุ่งเน้นการมีส่วนร่วมของทุกภาคส่วนในการเพิ่มพื้นที่สีเขียวให้กับประเทศและคืนสุขภาพที่ดีให้ประชาชน โดยตั้งเป้าหมายปลูกต้นไม้ให้ได้ 101,010 ต้น ภายในเดือนธันวาคม 2563          นายวราวุธ กล่าวย้ำว่า รัฐบาลให้ความสำคัญกับการแก้ปัญหาฝุ่นละอองขนาดเล็ก หรือ PM2.5 อย่างจริงจัง บูรณาการการดำเนินงานร่วมกันทุกภาคส่วนกับ 3 มาตรการหลัก ประกอบด้วย        มาตรการที่ 1 เพิ่มประสิทธิภาพในการบริหารจัดการเชิงพื้นที่ (การแก้ไขปัญหาในระยะเร่งด่วนและในช่วงวิกฤต ช่วงเดือนมกราคม-เมษายน) ใช้ระบบบริหารจัดการแบบเบ็ดเสร็จ หรือ Single Command ผู้ว่าราชการแต่ละจังหวัดมีอำนาจในการสั่งการแก้ปัญหาให้ทันท่วงที          มาตรการที่ 2 ป้องกันและลดการเกิดมลพิษที่ต้นทาง ทั้งจากยานพาหนะ การเผาในที่โล่ง การก่อสร้างและผังเมือง โรงงานอุตสาหกรรม และครัวเรือน          มาตรการที่ 3 เพิ่มประสิทธิภาพการบริหารจัดการมลพิษ การพัฒนาระบบคาดการณ์สถานการณ์ฝุ่น เพิ่มประสิทธิภาพและเทคโนโลยีการตรวจวัด พัฒนาระบบฐานข้อมูลและผลกระทบต่อสุขภาพ ตลอดจนเพิ่มเครือข่ายติดตามตรวจสอบให้ครอบคลุม 77 จังหวัด ภายในปี 2567 เป็นต้น        สำหรับการแก้ไขปัญหาระยะยาว กระทรวงทรัพยากรธรรมชาติและสิ่งแวดล้อม มีเป้าหมายเพิ่มพื้นที่สีเขียวให้ได้ 55% ของพื้นที่ประเทศ เพื่อใช้เป็นปอดของเมือง ให้ต้นไม้ดักจับฝุ่นและเป็นตัวกรองคาร์บอนไดออกไซด์ในอากาศ ถือเป็นกลยุทธ์สำคัญ ดังนั้นความร่วมมือจากประชาชนทุกคนจึงเป็นส่วนสำคัญ ที่จะช่วยกันป้องกันและลดปริมาณฝุ่นละอองขนาดเล็กในอากาศ เสียตั้งแต่ก่อนถึงช่วงวิกฤตที่เราต้องเฝ้าระวังคุณภาพอากาศ เพื่อลดผลกระทบต่อสุขภาพอนามัยของพวกเราทุกคน ถึงเวลาแล้วที่เราทุกคน ประชาชนทั้งประเทศ 70 กว่าล้านคน ต้องร่วมมือกันทำให้สิ่งแวดล้อมของเราดีขึ้นเพื่อส่งคืนสิ่งแวดล้อมที่ดีให้กับลูกหลานของเราต่อไป